钦定古今图书集成/方舆汇编/职方典/第1520卷 > 《高骈破南诏论》宋·范祖禹
## 钦定古今图书集成/方舆汇编/职方典/第1520卷 > 《高骈破南诏论》宋·范祖禹

蛮彝，自古迭为中国患。繇秦以来，未有得志于南蛮
者也。盖以瘴毒险阻，不得天时地利，所恃者人和而
已。而民从征役，皆知必死，如往弃市，则是三者皆亡
矣。秦发闾左戍五岭，而陈项起，秦遂以亡。汉初，“吕后
欲诛赵佗，士卒不能逾岭。武帝击越，发兵江淮，因巴
蜀罪人等放弃之，盖不可以中国之师涉其地也。遂”
灭南越，以为九郡，元帝卒罢珠崖。光武遣马援击交
阯，最为有功，然三年而后克，士卒死者十五六，乃得
一女子之首。其难也如是。唐太宗欲讨马盎而用魏
征之策，卒招怀之。明皇之末，李宓败于云南，死者二
十万。自是以后，南诏盛彊。至于懿宗，陷安南，围成都，
中国首尾疲于奔命。其后庞勋之乱，起于桂林之戍；
黄巢之寇，本于徐方之馀。唐室之衰，宦者蠹其内，南
诏扰其外，财竭民困，海内大乱，而因以亡矣。夫蛮彝
非能亡中国也，而中国之亡，蛮彝常为之资。是以圣
王不重外而轻内，不勤远而忘迩，恐征伐不息，变生
于内而摇其本也。《易》曰：“高宗伐鬼方，三年克之。”高宗，
贤王。鬼方，小彝也。以贤王伐小彝，三年乃克，言用兵
之难也。唐自开元至于咸通，南鄙之师，皆由边臣贪
利邀功，以启群蛮，自我致寇，大为国患，非高宗不得
已之伐也，十年而克，亦速矣哉！